Diari Oficial de la Generalitat Valenciana


Sumari del DOGV 8276, del 18-04-2018 (2018/3018)

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 133/16-AIA Cocentaina.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8276

Data del DOGV
:   18-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3018


Data del document
:   07-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Cocentaina
    * impacte ambiental

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 133/16-AIA Cocentaina. [2018/3018]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 133/16-AIA Cocentaina.  
  
  
«Informe d'impacte ambiental  
Expedient: 622-7839-CON-EB.  
Títol: Valoració de residus no perillosos.  
Promotor: COMERREC PERFECTE, SL.  
Autoritat substantiva: Ajuntament de Cocentaina.  
Localització: carrer Castalla, 6-bis, de Cocentaina (Alacant).  
  
Objecte i descripció del projecte. L'objecte del projecte és l'obtenció de la llicència ambiental per a legalitzar l'activitat de valorització de residus no perillosos, promoguda per COMERREC PERFECTE, SL d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
  
Segons el projecte, l'activitat s'ubicarà en el polígon industrial Algars, carrer Castalla números 6 i 6 bis del terme municipal de Cocentaina (Alacant). La instal·lació comprendrà dues parcel·les i ocuparà una superfície total de 5.730 m². D'aquests, 1.040 m² els ocuparà una nau industrial tancada que ja estava construïda. En el seu interior es realitzaran les labors administratives, de manteniment de maquinària i vehicles, embalat i emmagatzematge davall coberta. La resta de la instal·lació correspondrà a un pati exterior o campa, que inclourà una xicoteta zona coberta de 105 m². En la campa es realitzaran principalment les labors de pesada, càrrega i descàrrega, embalat i emmagatzematge a l'aire lliure.  
El condicionament de les parcel·les ha suposat l'anivellació del terreny, construcció del mur de contenció que rodeja el perímetre de la parcel·la i pavimentat de la campa.  
Segons l'informe municipal, el polígon industrial compta amb abastiment d'aigua potable, energia elèctrica i clavegueram públic.  
  
Procés industrial  
L'activitat que cal desenvolupar és la valorització de residus sòlids no perillosos, que inclourà, la seua gestió-recepció, classificació, triatge, embalat i posterior emmagatzematge temporal fins a la seua venda.  
El procés serà el següent: els residus es rebran i pesaran, ja siga en forma de bala o a granel, provinents de plantes de transferència, gestors autoritzats o directament de productors, transportats per empreses autoritzades. A continuació es classificaran segons tipologia i qualitat, descartant-se qualsevol bala susceptible de contindre residus per als quals no es disposa d'autorització com a gestor. Aquests materials es tornaran al proveïdor corresponent. Les bales de residus que no han sigut segregades correctament en origen abans del seu embalat, és a dir, que contenen materials de diferent tipologia o no valoritzables, seran destinades a la zona de triatge manual, a peu de premsa, a fi de separar correctament els materials i descartar aquells que no siguen susceptibles de ser valorats (rebuig), els quals s'emmagatzemaran en un contenidor estanc, prèviament a la seua retirada per un gestor autoritzat. Finalment, el material valorat s'emmagatzema temporalment fins a la seua venda.  
  
Els residus no perillosos, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, susceptibles de ser admés en aquestes instal·lacions són:  
020104-Residus de plàstics (excepte embalatges).  
150101-Envasos de paper i cartó.  
150102-Envasos de plàstic.  
160119-Plàstic.  
170203-Plàstic.  
191201-Paper i cartó.  
200101-Paper i cartó.  
200139-Plàstics.  
La capacitat d'emmagatzematge i gestió anual estimada per a la instal·lació serà aproximadament de 5.000 Tn de plàstic (incloent tipus film, rígid i ràfia), 14.000 Tn de cartó i 900 Tn de paper-cel·lulosa.  
  
La maquinària que intervindrà en el procés serà la següent: dos premses embaladores hidràuliques contínues, dos cintes d'alimentació inclinades, una bàscula de pesatge industrial en trapa i quatre carretons elevadors amb motor de gasoil.  
  
Tramitació administrativa  
- El 23 de novembre de 2016 es va rebre ofici de l'Ajuntament de Cocentaina sol·licitant l'avaluació d'impacte ambiental del projecte de l'activitat, com a tràmit preceptiu i previ a la concessió de la llicència ambiental. A l'ofici s'adjuntava el projecte tècnic en format CD i l'expedient administratiu que incloïa certificat de compatibilitat favorable i al·legacions presentades per un veí contigu, juntament amb la resposta de l'ajuntament a aquestes.  
- El 22 de desembre de 2016 es va sol·licitar al Servei d'Infraestructura Verda i Paisatge (SIVP) que informaren en la matèria de la seua competència. La consulta es va respondre amb l'informe rebut el 16 de novembre de 2017, el qual es va traslladar al promotor i a l'ajuntament el 21 de novembre de 2017.  
- El 3 de gener de 2017 es va requerir al promotor i a l'ajuntament documentació necessària per a continuar amb la tramitació del procediment. El 9 de juny de 2017 es rep documentació que no es considera suficient per a finalitzar el procediment pel que el 3 d'octubre de 2017 es va enviar requeriment d'aclariments respecte de la documentació tècnica presentada.  
- L'11 de desembre de 2017 el promotor remet, a través de l'ajuntament, documentació que esmena el requeriment i recull les directrius establides en l'informe del SIVP. L'expedient modificat es va sotmetre a informació pública per un terme de trenta dies per mitjà de publicació en el BOP d'Alacant número 63 de data 30 de març de 2017. El certificat d'informació pública indica que transcorregut aquest termini no es van presentar al·legacions respecte d'això.  
  
Antecedents  
El 20 d'octubre de 2016 es va incoar l'expedient 182-2016-CON a causa de la remissió de la informació pública realitzada per l'Ajuntament de Cocentaina d'aquest projecte. Com resultat es va emetre un informe que es va traslladar a l'Ajuntament el 23 de novembre de 2016. L'entrada de la documentació relacionada en l'apartat anterior, va motivar el tancament de l'expedient de consulta alhora que s'incoava l'expedient d'avaluació d'impacte ambiental simplificada.  
  
Anàlisi del projecte segons els criteris de l'annex III de la Llei 21/2013.  
1. Característiques del projecte:  
a) La grandària del projecte.  
La instal·lació ocuparà una superfície de 5.730 m² dels quals 1.040 m² se situaran en l'interior d'una nau industrial. La capacitat de tractament prevista per a la instal·lació, entre paper, cartó i plàstics, s'estima en unes 19.900 tones anuals.  
b) La utilització de recursos naturals.  
La principal font d'energia que es preveu utilitzar serà l'elèctrica, que serà subministrada per la companyia elèctrica.  
Disposarà d'un depòsit de gasoil per a cobrir l'ús dels carretons elevadors, instal·lat per un proveïdor autoritzat.  
El consum d'aigua serà degut a l'activitat humana, al regadiu del jardí perimetral i al mullament de diferents tipus de paper cel·lulosa prèviament al seu premsatge. S'estima en 450³ a l'any i serà subministrada per la xarxa municipal d'aigua potable.  
c) La generació de residus.  
Els residus perillosos generats per l'activitat estaran originats pel manteniment mecànic intern de la maquinària instal·lada (olis hidràulics, de motor, bateries, [?]). Seran correctament emmagatzemats en la zona de taller (zona pavimentada, davall coberta i amb cubeta de retenció per als susceptibles de generar vessaments) i retirats a través d'un gestor autoritzat.  
Durant les labors de classificació, triatge manual, obertura de bales i reembalat s'obtindran restes de residus no valoritzables, ja siga pel seu estat i/o composició, que seran recollits en diferents contenidors a l'espera de ser retirats per gestors autoritzats.  
Les aigües sanitàries abocaran a la xarxa de clavegueram municipal.  
d) Contaminació i altres inconvenients.  
Per haver-se realitzat ja les obres de condicionament, únicament es consideraran les afeccions ambientals produïdes en la fase de funcionament.  
Les principals afeccions associades al funcionament de l'activitat seran:  
d.1) A l'atmosfera.  
El promotor va presentar, juntament amb el projecte inicial un estudi acústic que justificava que no es transmetrien a l'exterior nivells de sorolls superiors als permesos en la zona.  
Després de la notificació als contigus realitzada per l'ajuntament, es van presentar per un veí contigu al·legacions de caràcter ambiental degudes als nivells de soroll i a la dispersió de residus fora de la instal·lació, que estaven afectant el paisatge i causaven molèsties a la població.  
Com a conseqüència, l'ajuntament va requerir al promotor proposta de mesures correctores per a evitar la dispersió pel vent dels residus emmagatzemats i la realització d'una auditoria acústica que justifique que no se sobrepassen les emissions de sorolls permeses.  
El promotor va procedir a regular l'horari de funcionament de la premsa embaladora instal·lada en l'interior de la nau (focus principal d'emissió sonora) dins de l'horari diürn i es van ampliar les mesures protectores de la transmissió de sorolls per mitjà de la instal·lació d'un sistema d'obertura i tancament automàtic de la porta pròxima a la premsa embaladora i reforçant l'aïllament de la façana contigu amb la parcel·la on s'ubica l'habitatge unifamiliar de l'al·legant. Després de l'aplicació de les mesures es va realitzar per un organisme de control autoritzat una auditoria acústica les conclusions de la qual indiquen que l'activitat compleix amb els nivells de transmissió de sorolls establits per a la zona.  
Com a mesures preventives i correctores per a evitar la dispersió dels residus pel vent, el promotor proposa:  
- Cadascuna de les bales estarà empacada a pressió i lligada mecànicament per quatre o sis cables d'acer, segons el seu format. La separació entre els cables fluctuarà entre els 15 i 20 cm, dimensions que són superades per la majoria de les fraccions dels materials de cartó, paper i plàstic gestionats. L'emmagatzematge a l'aire lliure es realitzarà de forma ordenada i homogènia, i permetrà l'accés ràpid a cadascuna de les arreplegues de residus en cas, poc probable, de ruptura de les bales.  
  
- Tot el perímetre del pati exterior està dotat d'una estructura de xarxes paravents de 5,5 metres d'alt que actuarà com a barrera dificultant l'eixida del recinte dels trossos de paper i/o plàstic segregats que, pel seu pes i grandària pogueren eixir del recinte degut a l'acció del vent. L'altura de les piles no superarà els cinc metres.  
- Es netejarà diàriament tot l'interior del recinte que acull l'activitat, així com el seu perímetre exterior. En condicions meteorològiques adverses, s'augmentarà la periodicitat.  
Aquestes mesures preventives i correctores s'hauran d'ampliar en els aspectes següents:  
- Almenys cada cinc anys, a comptar de l'auditoria efectuada, es realitzaran auditories acústiques per un organisme de control autoritzat, fent constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
d.2) Al sòl i a les aigües.  
Segons l'EIA, el risc de contaminació no és significatiu perquè s'han establit les mesures següents:  
- Tota la superfície de la instal·lació disposa de solera de formigó que impedirà filtracions al terreny per percolació de les pluvials contaminades per estar en contacte amb els materials emmagatzemats.  
- En la zona de taller i d'emmagatzematge de residus perillosos generats, es reforçarà la impermeabilitat de la solera per mitjà de tractament de segellat amb pintura epoxi.  
- Tota la zona exterior disposarà de pendents que dirigisquen les pluvials a una xarxa d'embornals que les conduiran a una arqueta de separació de sòlids suspesos i hidrocarburs, prèviament al seu abocament al clavegueram. Disposarà, a més d'una arqueta d'arreplega de mostres per a comprovar el seu funcionament correcte.  
- Les aigües sanitàries s'abocaran a la xarxa separativa municipal del polígon industrial.  
Aquestes mesures es complementaran amb el següent:  
- Es disposarà de material absorbent en quantitat suficient per a procedir a l'arreplega immediata dels abocaments accidentals que puguen produir-se (per exemple procedents de fugues de greix o oli de la maquinària). Aquest material, una vegada utilitzat, es tractarà com a residu segons la seua naturalesa i s'arreplegarà per gestor autoritzat.  
- Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Cocentaina. Si fóra necessari s'aplicaran els tractaments previs pertinents per a complir amb els límits que en aquestes s'establisquen.  
d.3) Al paisatge:  
Tot el perímetre de la zona d'emmagatzematge es troba delimitat per mitjà d'una tanca metàl·lica de 2,50 metres, altura màxima que permet la normativa municipal. A continuació s'ha instal·lat un espai enjardinat, principalment d'avets, amb una amplària de 4 metres que actuarà com a pantalla vegetal i que se cenyirà també a l'altura màxima determinada per la normativa.  
La valoració de l'informe del Servei d'Infraestructura Verda i Paisatge va ser la següent:  
«Segons el parer d'aquest servei, i sent que l'activitat s'ubica en un sòl urbà i un paisatge de caràcter industrial que manca a priori de valors naturals o culturals intrínsecs, i vista la compatibilitat urbanística de l'actuació amb el planejament general vigent, cal considerar que la seua implantació no alterarà de manera significativa el caràcter o les condicions de percepció de l'àmbit pròpiament industrial.  
No obstant això, la parcel·la es troba en el bord urbà sud de l'àmbit industrial, que afronta amb sòl no urbanitzable protegit i a menys de 100 m del paisatge protegit del Serpis (ambdós sòls integrants de la infraestructura verda del territori), en un àmbit amb elevada visibilitat des de punts d'observació principals, com l'autovia A-7 o el mateix paisatge protegit.  
Per això, i d'acord amb l'article 6.3 de la LOTUP, seria necessària la incorporació en el projecte de condicionants paisatgístics que garantisquen l'adequada conformació del bord urbà i milloren les condicions de percepció del paisatge industrial, d'acord amb els criteris generals d'ordenació i integració paisatgística establits en l'article 8 de la LOTUP. Aquests condicionants serien en aquest cas, ateses les característiques de l'activitat a desenvolupar i vist l'estat en què es troba l'àmbit, la limitació de l'altura de les arreplegues exteriors (que no haurien de superar l'altura de la nau existent), l'extensió de la zona verda perimetral de 3 m d'amplària a la totalitat del límit sud de la parcel·la i l'execució d'aqueixa zona verda amb una combinació d'espècies d'arbratge i vegetació amb el port i la densitat suficients per a garantir la seua funció».  
  
El promotor, després de la recepció d'aquest informe, confirma que l'altura dels residus apilats no superarà l'altura de la nau i assegura que la pantalla vegetal que s'ha instal·lat en la zona sud és prou densa per a complir la seua funció. No obstant això explica la impossibilitat d'enjardinar la totalitat del límit sud de la parcel·la pel fet que la superfície es troba coberta per la solera de formigó contínua. Així mateix indica que no està permés apilar materials en aquesta zona i que, com a mesures compensatòries, s'ha col·locat una malla atapeïda de ràfia verda en tota l'extensió d'aqueixa zona.   
L'Ajuntament de Cocentaina valorarà, en la concessió de la llicència ambiental, la idoneïtat de les mesures proposades incorporades al projecte com a condicionants paisatgístiques que garantisquen l'adequada conformació del bord urbà i milloren les condicions de percepció del paisatge industrial, segons les directrius establides en l'informe del Servei d'Infraestructura Verda i Paisatge.  
e) El risc d'accidents.  
Segons el projecte, la instal·lació complirà la legislació en matèria de seguretat contra incendis. Aporta còpia del projecte contra incendis i de la notificació d'inscripció en el registre integrat industrial a favor de la instal·lació.  
Quant a la formació de les piles, el promotor garanteix que la distribució del material es realitzarà de forma ordenada i homogènia, això és, per format de bala i tipologia, i evitarà la formació d'estructures de piles irregulars.  
2. Ubicació del projecte:  
El projecte deriva del trasllat del centre de valoració existent en el municipi de Muro de Alcoy (Alacant), a causa de la finalització del contracte de lloguer de les instal·lacions. La justificació de la ubicació triada és la proximitat entre ambdues ubicacions i l'adaptabilitat de les instal·lacions de Cocentaina per al trasllat del centre.  
Segons l'informe tècnic municipal, l'ús urbanístic dominant admés per al polígon industrial Algars és l'industrial, encara que també és compatible amb els usos residencial i terciari. Encara que inicialment es van presentar al·legacions al projecte per un veí contigu, ja explicades en l'apartat d.1, l'ajuntament, després d'haver requerit al promotor l'esmena de deficiències del projecte, va informar la continuïtat de la llicència ambiental i va remetre certificat de compatibilitat favorable de l'activitat amb el planejament urbanístic i amb les ordenances municipals. Durant el període d'informació pública de l'expedient, de data posterior, no es van presentar al·legacions.  
3. Característiques del potencial impacte:  
L'estudi d'impacte ambiental presentat conté un programa de vigilància ambiental que indica les revisions controls que s'establiran per a garantir el compliment i el control de l'eficàcia de les mesures protectores i correctores propostes. D'aquest programa de vigilància ambiental es portarà un registre documentat als efectes d'acreditar l'adopció i execució de les mesures preventives i correctores propostes i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles i els que addicionalment, s'establisca en aquesta resolució i en les corresponents per a l'autorització de l'activitat. Així mateix, incorporarà el control documental de la recepció i entrega dels residus. La documentació estarà a disposició de les autoritats competents.  
  
Conclusió: amb les mesures protectores i correctores proposades i condicionants de la resolució, el projecte no es preveu que genere efectes significatius en el medi ambient en els termes establits en aquest informe d'impacte ambiental.  
  
Consideracions jurídiques  
1. El projecte examinat constitueix, segons el que preveu en l'annex II, grup 9, apartats b i e de la Llei 21/2013, d'avaluació ambiental, un dels supòsits en què resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de l'esmentada llei.  
2. L'expedient ha observat els tràmits previstos en la secció 2a de la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
S'emet un informe d'impacte ambiental favorable al projecte de valoració de residus no perillosos el titular del qual és COMERREC PERFECTE, SL, ubicada al carrer Castalla, 6-Bis, de Cocentaina (Alacant) considerant que no es generaran efectes significatius sobre el medi ambient, amb les mesures preventives i correctores propostes en la documentació presentada, i amb el compliment dels condicionants de l'apartat segon d'aquesta resolució, per la qual cosa no requereix sotmetre's al procediment d'avaluació d'impacte ambiental ordinària, d'acord amb el que estableix l'article 47 de la Llei 21/2013, de 9 de desembre, d'avaluació ambiental i els criteris de l'annex III d'aquesta llei.  
  
Tot això sense perjuí de la prèvia obtenció de les autoritzacions que corresponga obtindre d'altres organismes d'acord amb la legislació i normativa sectorial que li siga aplicable.  
  
Segon  
Com condicional addicionals a les mesures preventives i correctores proposades a observar en l'execució del projecte, s'estableixen:  
1. Els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana que corresponguen per al centre ubicat al carrer Castalla, 6-bis, de Cocentaina (Alacant), per a l'exercici de l'activitat, adaptant-se aquesta a les condicions que l'esmentat òrgan establisca.  
3. Almenys cada cinc anys, a comptar de l'auditoria efectuada, es realitzaran auditories acústiques per un organisme de control autoritzat, fent constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
4. Es disposarà de material absorbent en quantitat suficient per a procedir a l'arreplega immediata dels abocaments accidentals que puguen produir-se (per exemple procedents de fugues de greix o oli de la maquinària). Aquest material, una vegada utilitzat, es tractarà com a residu segons la seua naturalesa i es recollirà per gestor autoritzat.  
5. La instal·lació es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Cocentaina. Si fóra necessari s'aplicaran els tractaments previs pertinents per a complir amb els límits que en aquestes s'establisquen.  
6. L'Ajuntament de Cocentaina valorarà, en la concessió de la llicència ambiental, la idoneïtat de les mesures proposades incorporades al projecte com a condicionants paisatgístics que garantisquen l'adequada conformació del bord urbà i milloren les condicions de percepció del paisatge industrial, segons les directrius establides en l'informe del Servei d'Infraestructura Verda i Paisatge.  
7. Es portarà un registre documentat als efectes d'acreditar l'adopció i execució de les mesures preventives i correctores propostes i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles i els que addicionalment, s'establisca en aquesta resolució i en les corresponents per a l'autorització de l'activitat. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental, es publicarà en el Diari Oficial de la Generalitat Valenciana.  
  
Quart  
D'acord amb el que disposa l'article 47.4 de la Llei 21/2013, de 9 de desembre, d'avaluació ambiental, aquest informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació.  
  
Cinqué  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjuí de què, si és el cas, procedisquen en via administrativa o judicial davant de l'acte, si és el cas, d'autorització del projecte.  
  
València, 26 de febrer de 2018.- El director general de Medi Natural i d'Avaluació Ambiental: Antoni Març i Pastor.»  
  
València, 7 de març de 2018.- El director general de Medi Natural i d'Avaluació Ambiental: Antoni Març i Pastor.